<classify> Wao Yanga watawakaribisha Stand United kwenye Uwanja wa Taifa jijini Dar es Salaam, huku Azam itakuwa ugenini mjini Songea kucheza na Majimaji, Simba itakuwa jijini Mwanza kucheza na Toto Africans na Mtibwa Sugar itakuwa mgeni kwa Prisons kwenye uwanja wa Sokoine jijini Mbeya.Aidha, Kagera Sugar itakuwa mwenyeji wa African Sports na Mwadui dhidi ya Ndanda FC. Ngoma itakuwa nzito kwa timu hizo ambazo zimekuwa zikipishana nafasi kutoka wiki moja kwenda nyingine.Wiki hii Yanga imekaa kileleni kwenye msimamo wa Ligi baada ya kushinda katika mchezo uliopita dhidi ya African Sports ya Tanga kwa bao 1-0 na kuwashusha Azam hadi nafasi ya pili, baada ya kulazimishwa sare ya mabao 2-2 dhidi ya Simba wiki iliyopita.Michezo ya leo ni muhimu kwa kila timu kuhakikisha inashinda kujisogeza katika nafasi nzuri ya kuleta ushindani. Bado ligi ni ngumu kwa kuwa timu nyingi zimetofautiana kwa pointi ndogo kiasi kwamba iwapo moja itashindwa kuna nyingine itapanda.Vinara ambao ni Yanga tayari imecheza michezo 11 na ina pointi 27, iwapo itashinda itaendelea kuwa kileleni na ikiwa itatoka sare na Azam ikashinda, basi Yanga itashuka na kuipa nafasi Azam ambayo imecheza michezo 10 kuongoza.Yanga inakutana na Stand United ambayo pia ni nzuri na inashika nafasi ya tano ikiwa na pointi 19. Stand itakuwa na hasira ya kutaka kushinda kwa kuwa mchezo uliopita ilipoteza nyumbani dhidi ya Mwadui baada ya kula kichapo cha mabao 2-0.Msimu uliopita Yanga iliifunga Stand mabao 2-1 katika mchezo wa raundi ya kwanza na iliporudiana Uwanja wa Taifa ikafunga bao 1-0. Mechi hiyo haitakuwa rahisi kwa kuwa Stand United kwa sasa ina kikosi kizuri ambacho kimekuwa kikipambana kupata matokeo mazuri.Pia, kwa Azam inayokutana na Majimaji inahitaji ushindi ili kujihakikishia nafasi yake ya kulikaribia taji la ubingwa wa ligi. Majimaji imetoka kufungwa mabao 5-1 kwenye uwanja wao. Hiyo ni kutokana na mgawanyiko wa wachezaji uliopo hivi sasa, wakigoma kucheza kwa kudai fedha zao za usajili.Iwapo kutaendelea kuwa na mgawanyiko uliowagharimu wiki iliyopita, itakuwa na faida kwa Azam ambayo kwa hali na mali kushinda kujiongezea pointi. Azam imekuwa ikijitahidi kufanya vizuri katika michezo ya ugenini na nyumbani na kufanikiwa.Kwa upande wa Simba inashika nafasi ya nne ikiwa na pointi 22 nyuma ya Mtibwa inayoshika nafasi ya tatu ikiwa na pointi 23, zikitofautiana kwa pointi moja. Mechi ya Simba na Toto haitakuwa rahisi, kwani timu hiyo ya Mwanza imekuwa ikipambana kwa hali na mali kushinda katika uwanja wao wa nyumbani.Iwapo kuna ambayo itashinda na nyingine kushindwa, zitapishana kwa moja kupanda na nyingine kushuka. Simba inategemea kuwachezesha wachezaji wake iliyowasajili wakati wa dirisha dogo la usajili, Brian Majwega na Paul Kiongera baada ya kuruhusiwa kucheza na Shirikisho la Soka Tanzania TFF.Kagera Sugar inayoshika nafasi ya 15 ikiwa na pointi sita, Ndanda inayoshika nafasi ya 12 kwa pointi tisa zinahitaji ushindi kujinasua katika hatari ya kushuka daraja.  <topic>: MICHEZO 